**Tina Strenková,** 13 rokov (7. ročník ZŠ), 2. kategória poézia

ZUŠ Jána Melkoviča, Okružná 9, 064 01 Stará Ľubovňa

**dá sa bez pera písať báseň?**

topím sa v servítkach a nádche

hlava bubnuje o pomoc

rozhádzané kúsky mňa

sa skryli za dvere

steny neprezradia kde

**čučoriedky**

spomienka na leto

tetovačka

tričko

zostarne zmodrie

pokiaľ z neho nevyrastiem

mama mi bude vyčítať

nevymýšľaj mi robotu navyše

mama sa nevzdáva

neuvedomuje si že sa to nevyčistí

**animovaný svet**

chodím von keď prší

hľadám čo sa nájsť nedá

kľúče stratené v poli alebo kameň zo sna

čínskymi paličkami jem slová

aby som zabudla na starú kamarátku

už sa nesnažím nikomu dokázať

že som zaujímavá

sťahujem sa do teplých krajín

škaredé káčatká prileteli na korčuliach

spolu jeme šumienku z detstva

aj keď nám to mamy zakázali

zmodrelo nám perie

teraz je kamarátstvo

podmienený reflex